L 147/112
LT
Europos Sąjungos oficialusis leidinys
2023 6 7
(3)
naujausi per RASFF gauti pranešimai rodo, kad kai kurie maisto produktai ar pašarai kelia didelę tiesioginę arba netiesioginę riziką žmonių sveikatai.
Be to, 2022 m. antrąjį pusmetį valstybių narių atlikta tam tikrų negyvūninių maisto produktų ir pašarų oficiali kontrolė rodo, kad Įgyvendinimo reglamento (ES) 2019/1793 I ir II prieduose pateikti sąrašai turėtų būti iš dalies pakeisti siekiant apsaugoti žmonių sveikatą Sąjungoje;
(4)
dėl taršos pesticidų liekanomis rizikos nuo 2010 m. sausio mėn. į Sąjungą įvežamoms saldžiosioms paprikoms (Capsicum annuum) ir Capsicum genties paprikoms (išskyrus saldžiąsias) iš Dominikos Respublikos taikoma sustiprinta oficiali kontrolė ir specialios sąlygos.
Valstybių narių vykdoma oficiali kontrolė rodo, kad labiau laikomasi Sąjungos teisės aktuose nustatytų atitinkamų reikalavimų.
Tokie minėtos kontrolės rezultatai įrodo, kad šie į Sąjungą įvežami maisto produktai nebekelia didelės rizikos žmonių sveikatai.
Todėl nebūtina toliau reikalauti, kad prie kiekvienos siuntos būtų pridėtas oficialus sertifikatas, kuriame būtų nurodyta, kad visi ėminių ėmimo ir analizės rezultatai atitinka Europos Parlamento ir Tarybos reglamentą (EB) Nr. 396/2005 (4).
Kartu valstybės narės turėtų toliau vykdyti oficialią kontrolę, siekdamos užtikrinti, kad būtų išlaikytas dabartinis atitikties lygis.
Todėl Įgyvendinimo reglamento (ES) 2019/1793 II priedo 1 punkto įrašas, skirtas saldžiosioms paprikoms (Capsicum annuum) ir Capsicum genties paprikoms (išskyrus saldžiąsias) iš Dominikos Respublikos, turėtų būti išbrauktas ir perkeltas į to įgyvendinimo reglamento I priedą, o į Sąjungą įvežamoms siuntoms turėtų būti toliau taikomas 50 % tapatumo ir fizinių patikrinimų dažnumas;
(5)
pagal Įgyvendinimo reglamento (ES) 2019/1793 5 ir 6 straipsnius vykdydamos saldžiųjų paprikų (Capsicum annuum) ir Capsicum genties paprikų (išskyrus saldžiąsias) ir apelsinų siuntų iš Egipto oficialią kontrolę valstybės narės nustatė, kad labai dažnai nebuvo laikomasi Sąjungos teisės aktuose nustatytų atitinkamų reikalavimų dėl taršos pesticidų liekanomis.
Todėl tikslinga tokių į Sąjungą įvežamų siuntų tapatumo ir fizinių patikrinimų dažnumą padidinti iki 30 %;
(6)
RASFF pranešimų duomenys apie žvynuotųjų anonų (Annona squamosa) siuntas iš Egipto ir RASFF pranešimų duomenys ir informacija apie valstybių narių vykdytą oficialią kontrolę rodo, kad dėl galimos taršos pesticidų liekanomis žmonių sveikatai kilo nauja rizika.
Todėl būtina nustatyti reikalavimą, kad šiai iš Egipto įvežamai prekei būtų taikoma sustiprinta oficiali kontrolė.
Todėl ši prekė turėtų būti įtraukta į Įgyvendinimo reglamento (ES) 2019/1793 I priedą ir turėtų būti nustatytas 20 % į Sąjungą įvežamų siuntų tapatumo ir fizinių patikrinimų dažnumas;
(7)
dėl taršos aflatoksinais rizikos nuo 2019 m. sausio mėn. į Sąjungą įvežamiems žemės riešutams ir produktams iš žemės riešutų iš Gambijos taikoma sustiprinta oficiali kontrolė ir jiems taikomos specialios sąlygos.
Tos prekės į Sąjungą nebuvo importuojamos daugiau kaip trejus metus.
Todėl Įgyvendinimo reglamento (ES) 2019/1793 II priedo 1 punkto įrašas, skirtas žemės riešutams ir produktams iš žemės riešutų iš Gambijos, turėtų būti išbrauktas ir perkeltas į to įgyvendinimo reglamento I priedą ir turėtų būti nustatytas 50 % į Sąjungą įvežamų siuntų tapatumo ir fizinių patikrinimų dažnumas.
Valstybės narės turėtų toliau vykdyti oficialią kontrolę, siekdamos užtikrinti, kad panaikinus specialiąsias sąlygas, kai prekyba gali būti atnaujinta, tos į Sąjungą įvežamos prekės atitiktų atitinkamus Sąjungos teisės aktuose nustatytus reikalavimus dėl taršos aflatoksinais;
(8)
pagal Įgyvendinimo reglamento (ES) 2019/1793 5 ir 6 straipsnius vykdydamos aliejinių moringų (Moringa oleifera) siuntų iš Indijos oficialią kontrolę valstybės narės nustatė, kad labai dažnai nebuvo laikomasi Sąjungos teisės aktuose nustatytų atitinkamų reikalavimų dėl taršos pesticidų liekanomis.
Todėl tikslinga tokių į Sąjungą įvežamų siuntų tapatumo ir fizinių patikrinimų dažnumą padidinti iki 20 %;
(4) 2005 m. vasario 23 d. Europos Parlamento ir Tarybos reglamentas (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantis Tarybos direktyvą 91/414/EEB (OL L 70, 2005 3 16, p. 1).